b'\n_START_ARTICLE_\nPorvenir\n_START_PARAGRAPH_\nPorvenir je edino ve\xc4\x8dje naselje na \xc4\x8dilenskem delu Ognjene zemlje. Le\xc5\xbei na severozahodnem delu otoka Isla Grande de Tierra del Fuego ob obali Magellanovega preliva nasproti Punta Arenasa. Leta 2004 je imel okoli 6.400 prebivalcev._NEWLINE_Odkritje zlata leta 1879 je na Ognjeno zemljo privabilo val priseljencev, med njimi \xc5\xa1tevilne Hrvate. Iskalci zlata so zaliv, ki je bil pred tem v jeziku ljudstva Ona znan kot Karkanke (\xc2\xbbzelo nizka voda\xc2\xab), v upanju na bolj\xc5\xa1o prihodnost poimenovali Porvenir (kar v \xc5\xa1pan\xc5\xa1\xc4\x8dini pomeni\xc2\xa0\xc2\xbbprihodnost\xc2\xab). Leta 1883 je ob obali Porvenirskega zaliva (Bah\xc3\xada Porvenir) nastala istoimenska vas. 20. junija 1894 je \xc4\x8dilski predsednik Jorge Montt podpisal odlok o ustanovitvi mesta. Slu\xc5\xbeilo je kot pristani\xc5\xa1\xc4\x8de za izvoz ov\xc4\x8djih izdelkov z okoli\xc5\xa1kih veleposestev, ki so nastala hkrati z zlato mrzlico. Delo na teh posestvih je privabilo predvsem prebivalce oto\xc4\x8dja Chilo\xc3\xa9 in \xc5\xa1e danes je ve\xc4\x8dina prebivalcev hrva\xc5\xa1kega in \xc4\x8dilskega porekla._NEWLINE_Ov\xc4\x8dereja je \xc5\xa1e danes ena glavnih dejavnosti naselja, ravno tako se je v manj\xc5\xa1i meri ohranilo izkopavanje zlata. Razvoj ribi\xc5\xa1tva zavirajo \xc4\x8deri v Porvenirskem zalivu, ki prepre\xc4\x8dujejo plovbo ve\xc4\x8djim ladjam. Turizem je v primerjavi z nekaterimi regionalnimi sredi\xc5\xa1\xc4\x8di (npr. Punta Arenas, Ushuaia) sorazmerno slabo razvit. Enega pomembnej\xc5\xa1ih virov mestnih prihodkov predstavlja tudi bli\xc5\xbenje voja\xc5\xa1ko opori\xc5\xa1\xc4\x8de. V neposredni bli\xc5\xbeini je \xc5\xa1e zapor._NEWLINE_Porvenir ima cestno povezavo z argentinskim delom Ognjene zemlje. Ladijska zveza ga \xc5\xa1estkrat tedensko povezuje s Punta Arenasom. Poleg tega ima \xc5\xa1e majhno letali\xc5\xa1\xc4\x8de.'